ไฟแนนซ์ทูเดย์
โดย...ต้นหลิว
4 มี.ค. 2558

โดย...ต้นหลิว
...บางคนบอกว่าไม่ต้องกลัวหนี้ครัวเรือนเกินเหตุ เพราะส่วนหนึ่งของหนี้ก็ถูกแปรไปเป็นทรัพย์สิน เช่น บ้าน รถ หรือการลงทุน
แต่หลิวไม่คิดอย่างนั้น ปัจจุบันหากนับเฉพาะในอาเซียนด้วยกัน ประเทศที่มีหนี้ครัวเรือนสูงที่สุดก็คือ มาเลเซีย ประมาณ 87% ของจีดีพี ตามมาด้วยไทย ประมาณ 85% และสิงคโปร์ ประมาณ 78% แต่ที่ต่างออกไปก็คือ ในปริมาณหนี้ครัวเรือนทั้งหมดของสิงคโปร์ เป็นสินเชื่อบ้านไปถึงกว่า 74% ส่วนมาเลเซียเป็นหนี้เพื่อการซื้อสินทรัพย์และการลงทุนถึงประมาณ 60% แต่ของไทยเป็นสินเชื่อเพื่อการอุปโภคบริโภคเป็นหลัก แถมยังมีความเสี่ยงผิดนัดชำระหนี้มากขึ้น และที่แย่ไปกว่านั้นก็คือยังไม่ได้รวม “หนี้นอกระบบ” เข้าไปด้วย 
...มีคนแอบเห็น อาจารย์ธวัชชัย ยงกิตติกุล สมาชิกสภาปฏิรูปแห่งชาติ (สปช.) ไปดูละครบรอดเวย์ Beautyand the Beast แล้วก็ดีใจแทนที่อาจารย์ดูสดชื่นแข็งแรงขึ้น จากเดิมที่ต้องควบงานเลขาธิการสมาคมธนาคารไทยไปด้วย พอถอนตัวออกเหลือตำแหน่ง สปช.อย่างเดียว เลยพอมีเวลาดูแลสุขภาพขึ้นบ้าง  
...แต่รายนี้สิไม่รู้จะเอาเวลาที่ไหนไปนอน กอบศักดิ์ ภูตระกูล เพราะนอกจากจะเป็นผู้ช่วยผู้จัดการใหญ่ ธนาคารกรุงเทพ และยังเป็นหนึ่งใน สปช. ในฐานะเลขาธิการคณะกรรมาธิการปฏิรูปเศรษฐกิจ การเงินและการคลัง แล้ว ล่าสุดยังได้รับเลือกให้เป็นกรรมาธิการยกร่างรัฐธรรมนูญ แทน ทิชา ณ นคร ที่เพิ่งลาออกไปด้วย 
...เป็นดราม่าถูกลากเข้าการเมืองกันไปพักหนึ่งสำหรับสภากาชาดไทย หลังจากที่สภากาชาดเปิดเผยว่ากำลังขาดแคลนเลือดในสต๊อกหนัก และวอนให้หลายคนร่วมบริจาคเลือด ซึ่งเลือดนี้ก็ไม่ได้นำไปช่วยคนเสื้อสีเหลือง แดง ดำ ขาว สีอะไรเป็นพิเศษ เพราะเมื่อถึงเวลาฉุกเฉิน ทุกคนก็มีสถานะเป็นคนไข้เหมือนๆ กันทั้งนั้น 
งานนี้ ธนาคารไทยพาณิชย์ จึงเตรียมจัดกิจกรรมดีๆ ร่วมมือกับศูนย์บริการโลหิตแห่งชาติ เปิดสาขาแบงก์เพิ่มอีก 4 แห่ง ได้แก่ สาขาอ้อมใหญ่ ศาลายา ถนนนวลจันทร์ และถนนเสรีไทย เพื่อเปิดให้ประชาชน ลูกค้า และพนักงาน มาร่วมกันบริจาคโลหิตได้ ในวันเสาร์ที่ 7 เม.ย.นี้ หลังจากที่จัดมาแล้วในสาขาชิดลม และมีนบุรี ได้โลหิตไปถึง 151,600 ซีซี